መንግሥት የሀገሪቱን ወቅታዊ  አሳሳቢ ሁኔታዎች ለይቶ እንዲያስተካክል የኢትዮጵያ ሰብዓዊ መብት ኮሚሽን ጠየቀ፡፡
በሰላማዊ መንገድ የመሰብሰብ እና የመደራጀት መብት በዋና ከተማዋ እና በክልሎች ውስጥ አልፎ አልፎ አላግባብ የመደናቀፍ ሁኔታ ስለተከሰተ መንግስት ማስተካከያ እንዲያደርግ የሰብዓዊ መብት ኮሚሽን ጠይቋል፡፡የኢትዮጵያ ሰብዓዊ መብቶች ኮሚሽን የ2012 በጀት ዓመት የመጀመሪያ ስድስት ወራት የሥራ ክንውን ሪፖርት ዛሬ ለሕዝብ ተወካዮች ምክር ቤት አቅርቧል፡፡ በሪፖርቱም ኮሚሽኑን በአዲስ መልክ ለማዋቀርና ለማደራጀት እየተወሰዱ ስላሉት የሽግግር ወቅት የለውጥ እርምጃዎችና የአፈጻጸም ስልቶች ለምክር ቤቱ አስረድቷል፡፡ በተለይም የተቋሙን የአቅም ውስንነት ለማሻሻል፣ የሕግ ማዕቀፍ ክፍተቶችና ፈተናዎችን ለማስወገድ እየተዘጋጀ ስለሚገኘው የኮሚሽኑ ማቋቋሚያ አዋጅ ማሻሻያ፣ ስለ አዲስ ኮሚሽነሮች አመራረጥ፣ እንዲሁም የኮሚሽኑ የበጀት እና የሰው ሃብት አስተዳደር ነፃነት አስፈላጊነት አብራርቷል፡፡ ስለ ወቅታዊ የሰብዓዊ መብቶች ሁኔታ እና ስጋት በአሁኑ ወቅት የተሟላ ሪፖርት ለማቅረብ እንዳልቻለ ለምክር ቤቱ የገለጸው ኮሚሽኑ በኢትዮጵያ የተጀመረው የለውጥ እርምጃ በአጭር ጊዜ ውስጥ በርካታ ተጨባጭ ውጤቶች አስገኝቷል ብሏል፡፡በለውጥ ሒደቱ የገጠሙት ውስብስብ እንቅፋቶች የሰብዓዊ መብት ቀውስ መፍጠራቸውን፣ በብሔር ማንነትና አልፎ አልፎም በሃይማኖት መስመር የተካረረ የፖለቲካ፣ ማህበራዊ እና ኢኮኖሚያዊ ቀውስ፤ የአመጽ ግጭት እየቀሰቀሰ በከተማም በገጠርም፣ በጐዳናም በመንደርም በሆስፒታሎችና ትምህርት ቤቶች ሳይቀር ዜጐች በአሰቃቂ እና አስነዋሪ መንገድ ተገድለዋል፣ ተደፍረዋል፣ የአካል ጉዳት ደርሶባቸዋል፣ ከመኖሪያቸው፣ ከሥራቸው፣ ከትምህርታቸው ተፈናቅለዋል፤ የሀገር ንብረትም ወድሟል ብሏል በሪፖርቱ፡፡